Կենդանիների ատամներ

Կենդանիների ատամներ, կատարում են կերը վերցնելու, պահելու և ծամելու գործառույթներ, իսկ որոշ վայրի կենդանիների ատամները նաև պաշտպանության, հարձակման և որսը բռնելու միջոց են։

Ատամների տեսակ 
Ըստ գործառույթի և ձևի ատամները բաժանվում են հետևյալ խմբերին՝ կտրիչներ, ժանիքներ և սեղանատամներ։ Ձիերը, խոզերը և շները յուրաքանչյուր ծնոտի վրա ունեն վեց կտրիչ, որոճողները՝ վեց՝ միայն ստորին ծնոտի վրա։ Ժանիքներ ունեն խոզերը, շները, հովատակը՝ մեկական՝ ծնոտների յուրաքանչյուր կեսի վրա, իսկ զամբիկի և որոճողների մոտ դրանք բացակայում են։ Մնայուն ատամները տեղակայված են բերանի խոռոչի կողքերով։ Տարբերում են կեղծ մնայուն ատամներ (նախասեղանատամներ) և իսկական մնայուն ատամներ (սեղանատամներ)։ Ատամները լինում են կաթնատամներ, որոնք ի հայտ են գալիս ծնվելուց հետո և մնայուն, որոնք ի հայտ են գալիս կաթնատամների թափվելուց հետո։ Ըստ ծկթման (ատամը դուրս գալու), մաշվելու և մնայունների հերթափոխվելու, դրանց թափվելու ժամկետների և մաշված կտրիչների մակերևույթների ձևի փոփոխության՝ որոշում են գյուղատնտեսական կենդանիների տարիքը։

Խոշոր եղջերավոր կենդանիների ատամներ 
Խոշոր եղջերավոր կենդանիների տարիքը որոշում են հիմնականում ստորին ծնոտի կտրիչների փոփոխություններով։ Հինգ տարեկանում խոշոր եղջերավոր կենդանիների բոլոր կտրիչները մնայուն են, նրանց առաջնային եզրը մաշված է, վեց տարեկանում մաշված մակերեսը բռնիչների վրա հասնում է լեզվի մակերեսի կեսին, 11–12 տարեկանում կտրիչների միջև առաջանում են արանքներ, 12–14 տարեկանում կտրիչների մաշված մակերեսը հասնում է մինչև ատամի վզիկին և նրանք դառնում են ձվաձև, 13–18 տարեկանում կտրիչներից մնում են արմատները։

Հիվանդություններ 
Հաճախ հանդիպում են ձիերի, շների ատամների հիվանդություններ, որոնք կարող են ստամոքսաղիքային խանգարումների պատճառ դառնալ։ Կենդանիների առողջությունը և մթերատվությունը շատ դեպքերում կախված են ատամների վիճակից։

Կենդանիների անատոմիա